Πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ που τροποποιεί τον κανονισμό (ΕΟΚ) αριθ. 95/93 του Συμβουλίου, της 18ης Ιανουαρίου 1993, σχετικά με τους κοινούς κανόνες κατανομής του διαθέσιμου χρόνου χρήσης (slots) στους κοινοτικούς αερολιμένες

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Α. Ιστορικό

1. Στις 10 Οκτωβρίου 2001 η Επιτροπή εξέδωσε ανακοίνωση σχετικά με τις συνέπειες των τρομοκρατικών επιθέσεων στις Ηνωμένες Πολιτείες για τον κλάδο των αερομεταφορών [1].

[1] COM(2001) 574 τελικό της 10.10.2001

2. Στην εν λόγω ανακοίνωση, η Επιτροπή καταλήγει, σε σχέση με την εφαρμογή του κανονισμού (EΟΚ) 95/93 του Συμβουλίου, της 18ης Ιανουαρίου 1993, σχετικά με τους κοινούς κανόνες κατανομής του διαθέσιμου χρόνου χρήσης (slots) στους κοινοτικούς αερολιμένες, ότι το κλείσιμο του αμερικανικού εναέριου χώρου κατά την περίοδο από 11 έως 14 Σεπτεμβρίου, καθώς και οι μετέπειτα αλλαγές δρομολογίων (αναστολή, μείωση συχνότητας) συνιστούν εξαιρετικές περιστάσεις, οι οποίες έχουν αρνητική επίδραση τόσο στο υπερατλαντικό δίκτυο των αεροπορικών εταιρειών, όσο και στις ενδοκοινοτικές συνδέσεις, οι οποίες τροφοδοτούν το εν λόγω δίκτυο. Με βάση τα ανωτέρω, κρίνει ότι λόγω των περιστάσεων πρέπει να επιτραπεί στους αερομεταφορείς να διατηρήσουν τον διαθέσιμο χρόνο χρήσης τους (slots) με βάση το καθεστώς των ιστορικών τους δικαιωμάτων στους κοινοτικούς αερολιμένες κατά τη διάρκεια της θερινής περιόδου προγραμματισμού 2002, εξαιτίας των εξαιρετικών περιστάσεων που επέδρασαν στη χρήση των slots κατά τη διάρκεια της τρέχουσας θερινής περιόδου προγραμματισμού. Κατά συνέπεια, οι συντονιστές πρέπει να ερμηνεύσουν τις διατάξεις του κανονισμού με τρόπο ώστε οι αερομεταφορείς να μην κινδυνεύσουν να χάσουν τα αχρησιμοποίητα slots του κοινού συστήματος εκμετάλλευσης κατά την επόμενη θερινή περίοδο (2002) συνεπεία των τρομοκρατικών επιθέσεων" (κανόνας του "αν δεν χρησιμοποιηθεί χάνεται"). Μολαταύτα, οι συντονιστές διατηρούν την ανεξαρτησία τους όσον αφορά τον τρόπο με τον οποίο θα εφαρμόσουν τις διατάξεις του κανονισμού σχετικά με τα slots.

3. Μετά την συνεδρίαση του Συμβουλίου Υπουργών στις 16 Οκτωβρίου, κατά την οποία έγινε έκκληση στην Επιτροπή να λάβει θέση πριν την έναρξη της χειμερινής περιόδου, οι υπηρεσίες της Επιτροπής ζήτησαν από τον κλάδο των αερομεταφορέων να υποβάλει στην Επιτροπή πληροφορίες σχετικά με την εξέλιξη των δρομολογίων τους μετά τα γεγονότα της 11ης Σεπτεμβρίου.

4. Σε διεθνές επίπεδο, οι αμερικανικές αρχές παρείχαν στις 10 Οκτωβρίου 2001 δικαίωμα παραίτησης από την απαίτηση χρήσης των slots, παρόμοιο με τον κανόνα "εάν δεν χρησιμοποιηθεί χάνεται" σε όλους τους αερομεταφορείς που εκτελούν δρομολόγια χρησιμοποιώντας τους αερολιμένες τους, έως τα τέλη της χειμερινής περιόδου προγραμματισμού 2002, δηλαδή έως τις 6 Απριλίου 2002 (31 Μαρτίου 2001 για την Ευρώπη). Οι ιαπωνικές αρχές παραχώρησαν στις 11 Οκτωβρίου του 2001 παρόμοιο δικαίωμα παραίτησης έως τα τέλη Νοεμβρίου του 2001, με δυνατότητα μηνιαίας παράτασης έως τα τέλη της περιόδου προγραμματισμού.

5. Σύμφωνα με τα δεδομένα που διαβίβασε μεγάλο μέρος του κλάδου των αερομεταφορών (AEA, ΕRA και IACA, καθώς και Northwest and United Airlines) καταδεικνύεται ότι τα δρομολόγια τα οποία πλήττονται περισσότερο από τη σημαντική πτώση της ζήτησης και από τις συνεπαγόμενες αλλαγές (αναστολή ή/και μείωση δρομολογίων και συχνότητας) είναι τα δρομολόγια με προορισμό (από την Ευρώπη) τις Ηνωμένες Πολιτείες, την Εγγύς/Μέση Ανατολή, καθώς και τα δρομολόγια εντός ης Ευρώπης, ενώ οι άλλες περιφέρειες πλήττονται σε μικρότερο βαθμό ή και καθόλου. Οι λεπτομερείς πληροφορίες σχετικά με τις προηγούμενες κρατήσεις για τους μήνες Οκτώβριο, Νοέμβριο και Δεκέμβριο που διαβιβάστηκαν από τους αερομεταφορείς, καθώς και οι πληροφορίες από τα ηλεκτρονικά συστήματα κράτησης καταδεικνύουν ότι η κατάσταση επιδεινώθηκε σταδιακά μετά την 11η Σεπτεμβρίου. Εν περιλήψει, τα εν λόγω δεδομένα δείχνουν ότι τα δρομολόγια προς τις Ηνωμένες Πολιτείες σημείωσαν πτώση 32% την πρώτη εβδομάδα του Οκτωβρίου, ότι οι προηγούμενες κρατήσεις εντός της Ευρώπης σημείωσαν πτώση 16,5% έως τα μέσα Οκτωβρίου για τις πτήσεις Οκτωβρίου και Νοεμβρίου, και ότι οι προηγούμενες κρατήσεις για την Εγγύς και Μέση Ανατολή σημείωσαν πτώση 42% για τον μήνα Νοέμβριο.

6. Επισημαίνεται πάντως ότι οι αεροπορικές εταιρείες δεν ήταν ομόφωνες ως προς την εξέλιξη των δρομολογίων τους μετά τα γεγονότα της 11ης Σεπτεμβρίου, και ιδίως όσον αφορά των αντίκτυπο των γεγονότων αυτών στη ζήτηση. Ορισμένες αεροπορικές εταιρείες, όπως η EasyJet, υποστήριξαν να εφαρμοσθεί αυστηρότερα η απαίτηση χρήσης των slots, η οποία παρέχει δυνατότητες μεγαλύτερου ανταγωνισμού στους ευρωπαϊκούς αερολιμένες όπου παρατηρείται συμφόρηση.

7. Η πτώση της ζήτησης οφείλεται μόνο εν μέρει στις επιθέσεις της 11ης Σεπτεμβρίου στη Νέα Υόρκη και την Ουάσινγκτον. Έκτοτε, η πολιτική κατάσταση είναι πιο τεταμένη λόγω της επέμβασης στο Αφγανιστάν και των απειλών για νέες τρομοκρατικές επιθέσεις. Αυτές οι εξελίξεις καταδεικνύουν ότι οι προοπτικές των αερομεταφορών κατά τη διάρκεια της χειμερινής περιόδου προγραμματισμού δεν απέχουν πολύ από την κατάσταση που δημιουργήθηκε κατά την θερινή περίοδο προγραμματισμού, μετά από τα γεγονότα της 11ης Σεπτεμβρίου.

8. Εντούτοις, οι περισσότεροι αερομεταφορείς δεν ήταν σε θέση να μειώσουν την μεταφορική τους ικανότητα ευθυγραμμιζόμενοι με τη μείωση της ζήτησης, διότι θα έχαναν τα slots, σύμφωνα με τον κανόνα "αν δεν χρησιμοποιηθεί χάνεται", ο οποίος ουσιαστικά απαιτεί από τους αερομεταφορείς να χρησιμοποιούν τα slots τουλάχιστον κατά 80% κατά τη διάρκεια της περιόδου προγραμματισμού, προκειμένου να δημιουργήσουν ιστορικό προηγούμενο. Κατά συνέπεια, χωρίς μια απόφαση για τη διασφάλιση των ιστορικών δικαιωμάτων για τα slots θα υποχρεώνονταν να διατηρήσουν την υφιστάμενη μεταφορική ικανότητα με πολύ αρνητικές επιπτώσεις στην οικονομική τους κατάσταση ("φαύλος κύκλος" της μείωσης των επιπέδων των ναύλων και υψηλό κόστος εκμετάλλευσης). Με βάση την εν λόγω κατάσταση, οι υπηρεσίες της Επιτροπής ανακοίνωσαν τη θέση τους στις 24 Οκτωβρίου του 2001, με επιστολή την οποία απηύθυνε ο Γενικός Διευθυντής της Γενικής Διεύθυνσης Ενέργειας και Μεταφορών στην Ένωση Συντονιστών Ευρωπαϊκών Αερολιμένων (EU-ACA).

Στην εν λόγω επιστολή η Επιτροπή θεωρεί ότι οι επιπτώσεις των πρόσφατων εξελίξεων (συνεχιζόμενες στρατιωτικές επιχειρήσεις στο Αφγανιστάν και πρόσφατες απειλές νέων τρομοκρατικών επιθέσεων) καταδεικνύουν ισχυρή αρνητική τάση στον τομέα των αερομεταφορών κατά την χειμερινή περίοδο προγραμματισμού 2001/02, η οποία πρόκειται να αρχίσει. Επιπλέον, ότι εξαιτίας της κατάστασης οι αερομεταφορείς θα επιδιώξουν ενδεχομένως να αιτιολογήσουν στο τέλος αυτής της περιόδου προγραμματισμού ότι πιθανόν δεν μπόρεσαν να χρησιμοποιήσουν τα slots που διέθεταν κατά τη διάρκεια της εν λόγω περιόδου, δυνάμει των διατάξεων του άρθρου 10 του κανονισμού. Σε αυτή την περίπτωση, φαίνεται εύλογο για τους συντονιστές να μελετήσουν την αποδοχή μιας τέτοιας αιτιολόγησης, προκειμένου να διατηρήσουν το καθεστώς των ιστορικών δικαιωμάτων για τα αχρησιμοποίητα slots. Οι υπηρεσίες της Επιτροπής επέστησαν επίσης την προσοχή των συντονιστών στις διατάξεις του άρθρου 8 παράγραφος 3 του κανονισμού, ούτως ώστε να διασφαλιστεί η βέλτιστη χρήση περιορισμένων πόρων.

Β. Οι διατάξεις του κανονισμού για τα slots

9. Το σημείο αναφοράς για τον κανονισμό, όπως αναφέρεται στο άρθρο 10 παράγραφος 3, είναι η κατανομή και η χρήση των slots για μία περίοδο (κανόνας του "εάν δεν χρησιμοποιηθεί χάνεται") και ειδικότερα η κατάσταση στο τέλος της περιόδου, εφόσον έχουν πράγματι χρησιμοποιηθεί τα slots. Ειδικότερα, προβλέπεται ότι οι αερομεταφορείς δεν έχουν το δικαίωμα να προβάλουν απαιτήσεις για την ίδια σειρά slots κατά την επόμενη αντίστοιχη περίοδο προγραμματισμού, εκτός αν μπορούν να αποδείξουν, κατά τρόπο που να ικανοποιεί τον συντονιστή, ότι τα έχουν χρησιμοποιήσει, ύστερα από την έγκριση του συντονιστή, σε ποσοστό τουλάχιστον 80% καθ' όλη την περίοδο για την οποία χορηγήθηκαν τα slots. Επιπλέον, ο κανονισμός στο άρθρο 8 παράγραφος 1 στοιχείο α) και στο άρθρο 10 παράγραφος 3 διατυπώνεται έτσι ώστε να επιτρέπει τον υπολογισμό των slots στο τέλος της περιόδου, εφόσον τα slots χρησιμοποιήθηκανί και με σκοπό την καθιέρωση ιστορικού προηγουμένου για την επόμενη αντίστοιχη περίοδο προγραμματισμού. Οι τρομοκρατικές επιθέσεις της 11ης Σεπτεμβρίου 2001 συνέβησαν κατά τη διάρκεια της θερινής περιόδου προγραμματισμού 2001. Αυτές οι περιστάσεις οδήγησαν την Επιτροπή να μελετήσει εκ των υστέρων τις επιπτώσεις τους στη χρήση των slots κατά την εν λόγω περίοδο.

Γ. Η αναγκαιότητα τροποποίησης του κανονισμού

10. Εντούτοις, ο κανονισμός ορίζει ότι η μόνη οντότητα που είναι υπεύθυνη για την κατανομή και την παρακολούθηση των slots στους αερολιμένες είναι ο συντονιστής (άρθρο 4 παράγραφοι 5 και 6 του κανονισμού). Επίσης, ο κανονισμός επιβάλλει σαφώς στους συντονιστές την υποχρέωση να εκτελούν τα καθήκοντά τους με ανεξάρτητο τρόπο και απαιτεί από αυτούς να ενεργούν με αντικειμενικό και διαφανή τρόπο, χωρίς να εισάγουν διακρίσεις (παράγραφοι 2 και 3 του ιδίου άρθρου). Για το λόγο αυτό, ούτε η Επιτροπή ούτε τα κράτη μέλη μπορούν να εκδώσουν δεσμευτικές οδηγίες για τους συντονιστές, οι οποίες θα παρέμβαιναν στην ανεξαρτησία τους.

11. Ως εκ τούτου, ο κανονισμός δεν παρέχει εξουσίες στην Επιτροπή ή στα κράτη μέλη να εκπονούν δεσμευτικές διατάξεις όσον αφορά τι θα θεωρηθεί εκ των προτέρων, με δεσμευτικό τρόπο, εξαιρετική περίσταση. Ειδικότερα, ο κανονισμός, στο άρθρο 10, παράγραφος 5, σημείο α), προβλέπει μη εξαντλητικό κατάλογο περιπτώσεων κατά τις οποίες δικαιολογείται η μη χρήση των slots στο τέλος της περιόδου προγραμματισμού. Τέλος, ο κανονισμός ορίζει (άρθρο 8, παράγραφος 1, σημείο γ) ότι οι συντονιστές λαμβάνουν υπόψη ..... εφόσον είναι δυνατόν, συμπληρωματικές κατευθυντήριες γραμμές που συνιστά η επιτροπή συντονισμού, υπό τον όρο οι εν λόγω κατευθυντήριες γραμμές τηρούν την κοινοτική νομοθεσία. Κατά συνέπεια, οιαδήποτε ερμηνεία των σημερινών εξελίξεων από τη Επιτροπή δεν μπορεί να δημιουργήσει καμία νομικώς δεσμευτική υποχρέωση στους συντονιστές να ακολουθήσουν τις απόψεις της Επιτροπής.

12. Πράγματι, σύμφωνα με τις πληροφορίες τις οποίες διαθέτει η Επιτροπή, δεν ακολούθησαν όλοι οι συντονιστές τη συμβουλή που δόθηκε για τη χειμερινή περίοδο προγραμματισμού 2001/02. Ειδικότερα, οι Δανοί, οι Νορβηγοί, και οι Σουηδοί δεν δέχτηκαν να την τηρήσουν "λόγω δυσκολίας να γίνει διάκριση μεταξύ της ύφεσης που προκλήθηκε από τα γεγονότα της 11ης Σεπτεμβρίου ή της γενικής οικονομικής κατάστασης του κλάδου των αερομεταφορών", εξαιρουμένων των πτήσεων προς/από τις ΗΠΑ ή τις επαναπρογραμματισμένες πτήσεις προς/από την Άπω Ανατολή. Δεν επετράπη στον Ισπανό συντονιστή να εφαρμόσει τις διατάξεις σχετικά με "τις εξαιρετικές περιστάσεις" μέσω [βασιλικού διατάγματος που απαίτησε από την ΑΕΝΑ, τον ισπανό συντονιστή, να εφαρμόσει αυστηρώς τον κανόνα "εάν δεν χρησιμοποιηθεί χάνεται"].

13. Αυτή η κατάσταση καταδεικνύει την έλλεψη ομοιογενούς εφαρμογής της εν λόγω διάταξης του κανονισμού στην Κοινότητα και τη διαφορετική ερμηνεία που δόθηκε στην σημερινή κρίση στα διάφορα κράτη μέλη. Καταδεικνύει επίσης ότι οι συντονιστές, ακολουθώντας τις απόψεις της Επιτροπής, εκτίθενται σε νομικούς κινδύνους, εκτός εάν υπάρχει νομική βεβαιότητα σχετικά με το θέμα των εξαιρετικών περιστάσεων. Καταδεικνύει την ανάγκη να δράσει η Επιτροπή γρήγορα προκειμένου να επανορθώσει την κατάσταση και να παράσχει τη νομική βεβαιότητα και ασφάλεια με σαφή και αδιαμφισβήτητο τρόπο όσον αφορά το θέμα του κανόνα "εάν δεν χρησιμοποιηθεί χάνεται" κατά τη διάρκεια των περιόδων προγραμματισμού που επηρεάζονται από την κρίση.

14. Συνεπώς προτείνεται να εισαχθεί το νέο άρθρο 10α στον κανονισμό, σύμφωνα με το οποίο οι συντονιστές θα αποδεχθούν υποχρεωτικά να χορηγήσουν και για τις δύο περιόδους (θέρος 2001 και χειμώνας 2002) slots με την ιδιότητα ιστορικού δικαιώματος.

15. Μια από τις σημαντικές πτυχές της παρούσας πρότασης είναι ο χρόνος υποβολής της. Η αρχική χορήγηση των slots γίνεται στις Διασκέψεις Προγραμματισμού της ΙΑΤΑ : το Νοέμβριο για την επόμενη θερινή περίοδο και τον Ιούνιο για την επόμενη χειμερινή περίοδο. Έτσι, τα slots για τη θερινή περίοδο 2002 είχαν χορηγηθεί στη Διάσκεψη προγραμματισμού της ΙΑΤΑ του Νοεμβρίου 2001, ενώ τα slots για το χειμώνα 2001/2002 είχαν χορηγηθεί τον Ιούνιο του 2001. Το άρθρο 10 παράγραφος 4 του κανονισμού προβλέπει ότι οι αερομεταφορείς μπορούν σε ορισμένες ημερομηνίες να επιστρέψουν slots προς ανακατανομή χωρίς να θίγεται ο υπολογισμός χρήσης των slots που εξακολουθούν να έχουν. Μετά τις ημερομηνίες αυτές είναι πλέον καθορισμένη η χορήγηση των slots. Για τη θερινή περίοδο προγραμματισμού τού 2002, η οποία αρχίζει την 1η Απριλίου 2002, η ημερομηνία αυτή είναι η 31η Ιανουαρίου 2002.

16. Συνεπώς, για να αποφευχθεί το ενδεχόμενο παραβίασης των νόμιμων προσδοκιών των αερομεταφορέων, όσον αφορά τη χορήγηση των slots για τη θερινή περίοδο 2002, και για να τους επιτραπεί να επιστρέψουν slots εμπρόθεσμα εν πλήρη γνώση ότι προέχει η απαίτηση χρήσης τους, η πρόταση πρέπει να εκδοθεί από το Ευρωπαϊκό Κοινοβούλιο και το Συμβούλιο έως τις 31 Ιανουαρίου 2002 ή το αργότερο έως τις 31 Μαρτίου 2002, όταν θα λήγει η τρέχουσα περίοδος και τα slots που είναι ιστορικά δικαιώματα να υπολογισθούν για τη χειμερινή περίοδο 2002/03.

Ειδάλλως, υπάρχει σοβαρός κίνδυνος να δημιουργηθούν νομικής φύσεως προβλήματα από τους αερομεταφορείς που έλαβαν slots σε αερολιμένες, των οποίων οι συντονιστές δεν δέχθηκαν την αιτιολογία των εξαιρετικών περιστάσεων για την τρέχουσα χειμερινή περίοδο 2001/02. Το ίδιο ισχύει για τους αερομεταφορείς που έχουν ήδη λάβει slots με ή χωρίς ιστορικά δικαιώματα για τη θερινή περίοδο 2002, για την οποία η κατανομή των slots καθορίζεται στις 31 Ιανουαρίου.

17. Τέλος, η παρούσα πρόταση τροποποίησης του κανονισμού δεν επηρεάζει την πρόταση της Επιτροπής, η οποία εκδόθηκε στις 20 Ιουνίου 2001, για την τροποποίηση του ισχύοντος κανονισμού. [2] Η πρόταση είναι ευρύτερη ως προς το πεδίο εφαρμογής της, αποσκοπεί να διασφαλίσει την αποδοτική διαχείριση και χρήση των περιορισμένων slots σε αερολιμένες που εμφανίζουν συμφόρηση, μολονότι δεν τροποποιεί ουσιαστικά το παρόν σύστημα κατανομής των slots, το οποίο βασίζεται στα επονομαζόμενα "ιστορικά δικαιώματα" ή τα "ιστορικά slots". Αντιπροσωπεύει το πρώτο βήμα της διαδικασίας αναθεώρησης των κοινοτικών κανόνων σε δύο φάσεις, όσον αφορά την κατανομή των slots, ενώ η σημερινή πρόταση αποτελεί απάντηση στις ειδικές περιστάσεις που δημιουργήθηκαν από την κρίση στον κλάδο των αερομεταφορών μετά από τα γεγονότα της 11ης Σεπτεμβρίου του 2001.

[2] COM(2001) 335 τελικό της 20.6.2001, 2001/0140 (COD)

2002/0013 (COD)

Πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ που τροποποιεί τον κανονισμό (ΕΟΚ) αριθ. 95/93 του Συμβουλίου, της 18ης Ιανουαρίου 1993, σχετικά με τους κοινούς κανόνες κατανομής του διαθέσιμου χρόνου χρήσης (slots) στους κοινοτικούς αερολιμένες

TO ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως το άρθρο 80 παράγραφος 2,

την πρόταση της Επιτροπής [3],

[3] EE C , , σ. .

τη γνώμη της Οικονομικής και Κοινωνικής Επιτροπής [4],

[4] EE C , , σ. .

τη γνώμη της Επιτροπής των Περιφερειών [5],

[5] EE C , , σ. .

Ενεργώντας σύμφωνα με τη διαδικασία που προβλέπεται στο άρθρο 251 της συνθήκης [6]

[6] EE C , , σ. .

Εκτιμώντας τα εξής:

(1) Οι τρομοκρατικές επιθέσεις της 11ης Σεπτεμβρίου στις Ηνωμένες Πολιτείες και οι πολιτικές εξελίξεις που ακολούθησαν τα γεγονότα αυτά έπληξαν σοβαρά τις αερομεταφορές και οδήγησαν σε σημαντική πτώση της ζήτησης κατά το υπόλοιπο της θερινής περιόδου προγραμματισμού 2001 και κατά τη χειμερινή περίοδο προγραμματισμού 2001/02.

(2) Για να διασφαλισθεί ότι οι αερομεταφορείς δεν θα απωλέσουν τα δικαιώματα χρήσης στα slots που τους είχαν χορηγηθεί επειδή δεν τα χρησιμοποίησαν κατά τις εν λόγω περιόδους, κρίνεται αναγκαίο να δηλωθεί σαφώς και αδιαμφισβήτητα ότι οι συγκεκριμένες περίοδοι προγραμματισμού επλήγησαν σοβαρά από τις τρομοκρατικές επιθέσεις της 11ης Σεπτεμβρίου 2001.

(3) Συνεπώς χρειάζεται να τροποποιηθεί αναλόγως ο κανονισμός (EΟΚ) αριθ. 95/93, της 18ης Ιανουαρίου 1993, σχετικά με τους κοινούς κανόνες κατανομής του διαθέσιμου χρόνου χρήσης (slots) στους κοινοτικούς αερολιμένες [7].

[7] ΕΕ L 14, 22.1.1993, σ.1

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Προστίθεται το κάτωθι άρθρο 10α στον κανονισμό (EΟΚ) αριθ. 95/93 του Συμβουλίου

"Τα γεγονότα της 11ης Σεπτεμβρίου 2001

Οι τρομοκρατικές επιθέσεις της 11ης Σεπτεμβρίου 2001 έπληξαν σοβαρά τις αεροπορικές μεταφορές κατά τη διάρκεια της θερινής περιόδου 2001 και της χειμερινής περιόδου 2001-2002. Κατά συνέπεια, για τους σκοπούς του άρθρου 10 παράγραφος 3, οι συντονιστές θα δεχθούν ότι οι αερομεταφορείς δικαιούνται την ίδια σειρά slots για τη θερινή περίοδο 2002 και τη χειμερινή περίοδο 2002-2003 με εκείνην για τη θερινή περίοδο 2001 και τη χειμερινή περίοδο 2001-2002 αντίστοιχα."

Άρθρο 2

Ο παρών κανονισμός αρχίζει να ισχύει την επόμενη ημέρα από την δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από [ ].

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος